Calixtus episcopus, servus servorum Dei, karissimo et venerabili fratri Umbaldo, Lugdunensium archiepiscopo, salutem et apostolicam benedictionem. Venerabilis fratris nostri B. episcopi et ecclesie Matiscensis ad nos querela pervenit quod parrochiani tui, videlicet Wicardus de Anton et Guigo Incathenatus, Matiscensi ecclesie in villa de Monte Gudini, gravamen et injurias inferre non desinant, locum ipsum pravis exactibus affligentes. Unde fraternitati tue injungimus ut eos diligenter commoneas, quatenus aut res ecclesie quietas liberasque dimittant, aut in tua, vel ipsius Matiscensis episcopi curia, inde justitiam faciant. Quod si comtempserint, tu de eis tamquam de sacrilegis plectam perpetui officii debito justiciam exequaris. Data Vienne, IIII idus februari.